عمیر بن ابی وقاص

عمیر بن ابی وقاص مہاجر صحابی غزوہ بدر کے شہداء میں شامل تھے

نام ونسب 
عمیر نام،والد کا نام ابووقاص اور والدہ کا نام حمنہ بنت سفیان تھا، یہ سعد بن ابی وقاص فاتح ایران کے حقیقی بھائی تھے، پورا سلسلہ نسب یہ ہے:
عمیر بن ابی وقاص بن وہیب ابن سفیان بن امیہ بن عبد شمس بن عبد مناف بن قصی القرشی۔

اسلام 
حضرت عمیرؓ کے برادرِاکبر حضرت سعد بن ابی وقاص ؓ ان روشن ضمیر بزرگوں میں تھے جنہوں نے ابتداہی میں داعیِ اسلام ﷺ کو لبیک کہا تھا، اس زمانہ میں حضرت عمیر ؓ گونہایت کمسن تھے تاہم فطری سلامتِ طبع وخردِ حق شناس عمر کی قیدوبند سے آزاد ہوتی ہے، انہوں نے اس عہدِ طفولیت میں بھائی کا ساتھ دیا اور ساقیِ اسلامﷺ کے ایک ہی جام نے ان کو نشہ توحید سے مخمور کردیا۔

ہجرت 
14 برس میں اسلام کے ساتھ ہجرت کرکے مدینہ پہنچے، آنحضرت ﷺ نے ان کی دل بستگی کے لیے سعد بن معاذ رئیسِ قبیلہ عبد الاشہل کے چھوٹے بھائی عمروبن معاذسے بھائی چارہ کرادیا،یہ دونوں تقریباً ہم سن تھے۔ 
2ھ میں مجاہدین اسلام غزوۂ بدر کے خیال سے علم نبوی کے نیچے جمع ہوئے تو یہ بھی اس مجمع میں پہنچ گئے ان کے بھائی سعد بن ابی وقاص نے یہ دیکھ کرکہ وہ مضطر وبیقرار ادھر ادھر چھپتے پھرتے ہیں، پوچھا جان برادر یہ کیا ہے؟ بولے بھائی جان میں بھی اس جنگ میں شریک ہونا چاہتا ہوں ،شاید خدا شہادت نصیب کرے، لیکن خوف ہے کہ رسولِ خدا ﷺ مجھے چھوٹا سمجھ کر واپس فرمادیں گے۔ 
آنحضرت ﷺ کے سامنے جب تمام جانثار یکے بعد یگرے معائنہ کے لیے پیش ہوئے تو عمیرکا خوف درحقیقت نہایت صحیح ثابت ہوا،کیونکہ آپ نے ان کی صغیر سنی کا خیال کرکے فرمایا "تم واپس جاؤ" عمیر یہ سن کر بے اختیار رونے لگے، اس طفلانہ گریہ وبکا کے ساتھ ان کے وفورجوش اورشوقِ شہادت نے حضور انور ﷺ کے دل پر خاص اثر کیا اورجنگ میں شریک ہونے کی اجازت مل گئی اورآنحضرت ﷺ نے خود اپنے دستِ مبارک سے ان کے تلوار باندھی۔

شہادت 
عمیرکی عمر اس وقت صرف 16 سال کی تھی، اچھی طرح اسلحہ باندھنابھی نہ جانتے تھے ،بھائی نے میان میں تلوار باندھ دی، اورجوش سے کفار میں گھس گئے لڑتے ہوئے عمروبن عبد ود کے ہاتھوں شہید ہوئے ۔

حوالہ جات 

2ھ کی وفیات
شہداء غزوہ بدر
اصحاب بدر